Seumangat peumerintah Acèh untuk geupeudöng saboh leumbaga peundidikan di Acèh trok teuka sithôn lheuh nyan. Bak tanggai 17 buleuen lapan thôn 1958, Mentri Agama bak masa nyan, K.H. Mohd. Ilyas geupeuresmi Kopelma (Kota Pelajar Mahasiswa) di Darussalam. Siminggu lheuh nyan, Mentri PDK Prof. Dr. Priyono geupeuresmi peumbangunan geudông di Darussalam nyang jinoe jeut keu Universitas Syiah Kuala. Bak tanggai 2 buleuen sikureung thôn 1959, presidèn Soekarno geupeuresmi Kopelma. Seubab nyan, bak tanggai nyan geupeuteutap seubagoe Uroe Peundidikan Dairah Acèh.